Израилым адыгэхэр щагъэлъапIэ
Зи IэщIагъэкIэ архитектор, мы зэманым пенсэм щыс Хьэтыкъуей Исуф Тель-Авив иджыблагъэ журтыбзэкIэ къыщыдигъэкIащ «Дыгъуасэ, нобэ, пщэдей: Израилым щыпсэу адыгэхэмрэ дуней псом щикъухьа ди лъэпкъэгъухэмрэ» тхылъыр. Абы хагъэхьащ 2005-2013 гъэхэм КъБР-м и Iэтащхьэу щыта, политик цIэрыIуэ, УФ-м и Федеральнэ Зэхуэсым ФедерацэмкIэ и Советым Къэбэрдей-Балъкъэр Республикэм къыбгъэдэкIыу сенатору щыIэ, ФедерацэмкIэ Советым Хамэ къэрал IуэхухэмкIэ и комитетым и Iэтащхьэм и къуэдзэ, ЩIДАА-м и президент Къанокъуэ Арсен и гъащIэмрэ гуащIэмрэ теухуа напэкIуэцIитI.
Израилым и мызакъуэу, дуней псом щыпсэу, зэфIэкI зиIэ, хуэныкъуэ щыхъукIэ и лъэпкъэгъухэм дэIэпыкъуэгъу яхуэхъу нэхъыжь пашэхэм, Iущхэм ящыщу тхылъым зи цIэ щраIуахэм ди нэхъыжьыфI Къанокъуэ Арсени зэрахэтыр гуапэ сщы- хъуащ. КъыдэкIыгъуэм хагъэхьащ абы и IуэхущIафэ дахэхэр, адыгэхэр щыпсэу щIыналъэ зэмылIэужьыгъуэхэм, хамэ къэрал куэдым (Америкэм и Штат Зэгуэтхэм, Иорданием, Сирием, Израилым, нэгъуэщIхэми) псапащIэ жыджэру зэрызыкъыщигъэлъэгъуар, Налшык къалэм мэжджыт зэрыщригъэухуар, щэнхабзэр, спортыр егъэфIэкIуэным, узыншагъэр хъумэным, дэнэ щIыпIи щыпсэу ди лъэпкъэгъухэм ди зэхуаку дэлъ зэныбжьэгъугъэр гъэбыдэным ехьэлIауэ лэжьыгъэшхуэ зэрызэфIихар.
Шапсыгъым къыхэкIа Хьэтыкъуей Исуф и Iэдакъэ къыщIэкIа тхылъ купщIафIэр щыхьэт тохъуэ лъэпкъым и къуэ щыпкъэ, напэр дапщэщи япэ изыгъэщ Къанокъуэ Арсен къыщыхъуа Къэбэрдей-Балъкъэрым, иджыпсту абы къулыкъу щищIэ Москва къалэм и мызакъуэу, адыгэхэр щыпсэу щIына-лъэ куэдым зэрыщыцIэрыIуэм, нэхъыщхьэращи, дэнэ щIыпIи абы и цIэр фIыкIэ зэрыщраIуэм, сыт хуэдэ IэнатIэ пэрытми адыгэм и Iуэху зэрыдигъэкIыным зэрыхущIэкъум, политикэм къыдэкIуэу, хьэрычэт щIэным, псапэ Iуэхухэм ар зэрыхуэIэижьым.
ЖЬЭЖЬЕЙ Зэчрей,
Израиль, Кфар-Камэ къуажэ.
